Mooinooi-vroue: Fout met DNSJoey (links) en Anisha van Niekerk. Foto: Verskaf Ná maande se gewag om uitsluitsel te kry of menslike oorskot wat gevind is wel dié van die vermisde Anisha (30) en Joey (32) van Niekerk van Mooinooi is, moet Joey se familie nou nóg langer wag voor hulle berusting kan vind. Joey se familie kon op 26 April uiteindelik begin om reëlings vir haar troosdiens te tref toe daar in die Brits-landdroshof aangekondig is dat die langverwagte DNS-uitslae met Joey verbind word. Daar was toe nog geen sekerheid of enige DNS met Anisha verbind kon word nie. Die beweerde “baasbrein”, sy 21-jarige vrou, sy 29-jarige seun en dié se 18-jarige meisie, twee van sy werkers, Mosambiekse broers van onderskeidelik 18 en 25 jaar oud, en twee ander mans, onderskeidelik 33 en 36 jaar oud, se uitsprake van hul voortslepende borgtogaansoek is op dié dag in die Brits-landdroshof gelewer. Slegs die twee vroue en die “baasbrein” se seun is borgtog toegestaan. Hulle het almal onskuldig gepleit op aanklagte van sameswering tot moord, moord, ontvoering, verkragting, roof met verswarende omstandighede en huisbraak met die doel om te steel. Joey Burnard, Joey se tannie, het gesê die ondersoekbeampte wat tydens die borgtogaansoeke getuig het, kol. Mojalefa Nkosi, het haar Vrydag met skoknuus gebel. “Kol. Nkosi het gevra of hy ons persoonlik kan sien, maar ons was nie beskikbaar nie. Hy het my toe oor die telefoon meegedeel dat hy die forensiese verslag verkeerd gelees. Die DNS-uitslae word met Anisha verbind en nie Joey nie. Ek het lam geraak en net gedink hoe ek dit vir Joey se sussie, boetie en ma moet sê,” het Burnard Dinsdag aan Maroela Media gesê. Burnard verduidelik dat die fout nie by die forensiese eenheid ingeglip het nie, maar by die polisie wat die verslag nie “reg” gelees het nie. “Ons is nou terug waar ons begin het. Ons weet nie wat aangaan nie en of daar nog goed is wat getoets moet word nie. Ons het nog niks ontvang nie, maar alles was in die pyplyn. Joey se ma sou nog van Durban af kom om die roudiens by te woon,” het Burnard ontsteld gesê. Volgens Burnard wou die familie Joey se oorskot gaan haal, haar veras en ŉ roudiens vir haar hou, waarna haar as oor haar pa se graf gestrooi sou word. Joey se pa is die week voor hulle vermis geraak het oorlede. Joey en Anisha was juis op pad na Pretoria om reëlings vir sy begrafnis te finaliseer toe hulle vir die laaste keer lewend gesien is. Burnard het gesê hoewel Nkosi gesê het hy is baie jammer, is dit onaanvaarbaar en het dit “alles van vooraf oopgekrap”. Tanya van Niekerk, Anisha se skoonsuster, het Dinsdag aan Maroela Media gesê hulle is deur Burnard ingelig van die fout. “Dit is absoluut belaglik, hoe maak ŉ mens so ŉ fout? Ons het met kol. Nkozi in verbinding getree sodat ons nou ŉ amptelike doodsertifikaat kan verkry om te begin om die boedel af te handel. Hy het onderneem om dit voor Vrydag te doen,” het sy gesê. Anisha se familie het reeds in Maart vir haar ŉ roudiens gehou, wetend dat die DNS-uitslae nog nie gereed was nie. Die rede daarvoor was dat Tanya en haar man Schalk, Anisha se jonger broer, Australië toe emigreer. Joey se familie wou egter wag totdat die DNS-uitslae amptelik is. Ao. Mpeile Talane, polisiewoordvoerder, het aan Maroela Media bevestig dat die DNS-uitslae wel aandui dat dit dié van Anisha is. “Ons vra om verskoning vir die ongerief wat dit die families aangedoen het. Dit was ŉ fout wat die dag van die uitspraak gemaak is,” het Talane gesê. Talane kon nie uitbrei of daar nog toetse gedoen word om vas te stel of daar DNS van Joey verwag word nie. “Die saak is sub judice en daarom mag ons nie verder oor die ondersoek uitbrei nie. Al wat ons kan bevestig is dat die ondersoek steeds voortduur,” het hy gesê. Maroela Media het vroeër berig Joey en Anisha, wat drie jaar getroud was, is op 10 Desember omstreeks 07:30 die laaste keer in die Mooinooi-omgewing gesien waar hulle saam op ŉ kleinhoewe gewoon het. Hulle was op pad na Pretoria, maar het nie hul eindbestemming bereik nie. Hul uitgebrande Nissan X-Trail-sportnutsvoertuig is later in die Magaliesburg-omgewing gevind. Weke later is verbrande beendere gevind wat die polisie vermoed moontlik die oorskot van Anisha en Joey kan wees. Die beendere is vir DNS-toetse gestuur. Die beskuldigdes moet weer op 25 Mei in die hof verskyn. Lees alle vorige berigte oor Joey en Anisha van Niekerk op Maroela Media.